- Der blev spillet med musklerne, og nogle af dem maskerede sig, siger politiet om de svenske demonstranter, der pludselig dukkede op i København.

Op mod 75 svenske nynazister skabte lørdag utryghed ved Kultorvet i København, hvor de marcherede med grønne faner og forsøgte at dele flyveblade ud.

Det skete, mens omkring 30.000 børn og voksne er på gaden i København for at kræve, at der sættes et loft over, hvor mange børn der må være for hver voksen i børnehaver og vuggestuer.

- Der blev spillet med musklerne

Video fra stedet viser, at folk løber bort derfra i panik, mens der råbes "kom væk, kom væk" i baggrunden.

- De var taget til København for at dele flyveblade ud, forklarer politiinspektør Tommy Laursen fra Københavns Politi til TV 2.

Demonstrationen var ikke anmeldt hos Københavns Politi.

- Der blev spillet med musklerne, og nogle af dem maskerede sig, men ingen af dem stødte sammen med demonstranter fra forældredemoen, siger Tommy Laursen til TV 2.

- Selv om der blev skubbet en del, var det kun politiet, der tog fra, forklarer han.

De svenske demonstranter er nu mandsopdækket og ved at blive fulgt til Østerport Station.